BILAG

HOVEDSPECIFIKATIONERNE I DEN TEKNISKE DOKUMENTATION

Journalnummer: BGB-BG-01867 — 7.1.2014

1. Geografisk betegnelse, som skal registreres:

»Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol«

2. Spirituskategori:

Винена дестилатна спиртна напитка/Vinbrændevin

3. Beskrivelse af spiritussen:

3.1. Produktets fysiske, kemiske og/eller organoleptiske egenskaber

»Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol« er en vinbrændevin, som har en funklende, klar og lysegul farve, en behagelig og fremtrædende frugtagtig aroma og en afbalanceret, mild smag med en udtalt eftersmag af drue. Denne spiritus produceres i begrænsede mængder, som lagres i mindst seks måneder på egetræsfade med rumindhold på op til 1 000 liter. Kontakten med egetræet gør farven mørkere, giver sødme, fremhæver mildheden og beriger aromaen med en tydelig egetræsnote samtidig med, at der kommer et anstrøg af vanilje i eftersmagen.

Spiritussen har et minimumsalkoholindhold på 40 pct. vol.

3.2. Særlige kendetegn (i forhold til anden spiritus fra samme kategori)

Vinbrændevin med betegnelsen »мболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol« har et minimumsalkoholindhold på 40 pct. vol., et indhold af flygtige forbindelser på 132-174 g/hl a.a., herunder 6-24 g/hl a.a. af estere og 2-8 g/hl a.a. af aldehyder, og et methanolindhold på 0,07-0,140 g/l. Værdierne for de fysisk-kemiske egenskaber er højere end de minimumsværdier, der er fastsat i bestemmelserne om vinbrændevinskategorien.

Vinbrændevinen »Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol« er fremstillet af hvide og blå druesorter. Druerne ankommer til forarbejdning i enkeltdruepartier. For at opnå hvide vine af god kvalitet til destillation, høstes druerne, når de teknisk set er modne, men før de bliver overmodne, når sukkerindholdet i druerne er 16-19 %, og syreindholdet er højere, dvs. mindst 500 g/hl, udtrykt som vinsyre. Erfaringen har vist, at kraftige hvide vine med et højere syreindhold giver destillater med en udpræget frugtagtig aroma. De hvide druer, som dyrkes på sandet og stenet jord, får en veludviklet frugtagtig aroma, som gennem en passende forarbejdning fastholdes i vinen og destillaterne.

De blå druesorter høstes, når de har et sukkerindhold på 18-20 % eller derover og et syreindhold, udtrykt som vinsyre, på mindst 600 g/hl. De blå sorter har primære aromaer, som er ret planteagtige, og giver vine med en kraftigere smag. Når disse destilleres, giver de destillatet en intens, harmonisk smag og en udpræget eftersmag af drue, der er karakteristisk for vinbrændevinen »Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol«.

Destillater med et tydeligt aldringspotentiale lagres i egetræsfade fremstillet af træ fra den lokale egeart Strandzha (Quercus hartwissiana Stev.). Kontakten med træet gør farven mørkere og fører til udvikling af en fin smag og en delikat aroma i den lagrede spiritus.

4. Geografisk betegnelse, som skal registreres (geografisk område)

Det geografiske område, hvor vinbrændevinen »Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol« produceres, består af provinsen Yambol og en del af den tilgrænsende provins Burgas og omfatter følgende lokaliteter (zemlishta):

— kommunen Yambol — én lokalitet: byen Yambol

— kommunen Straldzha — syv lokaliteter: Straldzha og landsbyerne Zimnitsa, Irechekovo, Kamenets, Lozenets, Nedyalsko og Parvenets

— kommunen Tundzha — tolv lokaliteter: landsbyerne Bezmer, Botevo, General Inzovo, General Toshevo, Kalchevo, Kozarevo, Meden Kladenets, Pobeda, Roza, Tenevo, Hadzhi Dimitrovo og Chargan

— kommunen Bolyarovo — to lokaliteter: byen Bolyarovo og landsbyen Stefan Karadzhovo

— kommunen Elhovo — fem lokaliteter: byen Elhovo og landsbyerne Granitovo, Malomirovo, Melnitsa og Malak Manastir

— kommunen Kameno — én lokalitet: landsbyen Troyanovo

— kommunen Aytos — én lokalitet: landsbyen Topolnitsa

— kommunen Sredets — én lokalitet: landsbyen Zornitsa

— kommunen Topolovgrad — én lokalitet: landsbyen Oreshnik.

5. Metoden, som spiritussen fremstilles efter

Vinbrændevin med betegnelsen »Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol« produceres i ovennævnte geografiske område af følgende druesorter:

— Hvidvinsdruer: Rikat, Bolgar, Cherven Misket, Dimyat, Chardonnay, Ugni Blanc, Prosecco, Sauvignon Blanc og Viognier

— Rødvinsdruer: Merlot, Cabernet Sauvignon, Pamid, Syrah og Cabernet Franc.

Når druerne ankommer, bliver de sorteret efter vægt, sort og sukkerindhold. Kun druer af absolut bedste kvalitet anvendes. Høsten af druerne foregår manuelt og direkte i plastspande eller kasser. De beholdere, der anvendes til høsten, må højst have et rumindhold på 15 liter. Når druerne transporteres til fremstillingen, emballeres de ikke, men transporteres i isolerede metalbeholdere af hensigtsmæssig udformning og kapacitet. Oftest udtages forholdsmæssigt afvejede prøver fra hvert køretøj manuelt, hvor druernes udseende, deres almindelige tilstand og sortsrenheden vurderes, og sukkerindholdet måles ved hjælp af et hydrometer. Bearbejdningen finder sted inden for 12-24 timer efter høsten. Først mases druerne for at fjerne stilkene, hvorefter de presses. Presseresterne fra druerne overføres til særlige gæringstanke, hvor de udblødes, hvis det er nødvendigt, og der tilsættes aromastoffer, som er udvundet af drueskallerne. Den saft, der er afdryppet før presningen, bortledes, og presseresterne presses. Udpresning er ikke tilladt. Kravet om, at højst 75 liter vin til anvendelse ved fremstillingen af vinbrændevinen »Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol« skal være fremstillet af 100 kg druer, overholdes strengt. Det efterfølgende trin er alkoholisk gæring. Der anvendes rene kulturer til vingær. Processen kontrolleres, og mindst to gange i hver 24-timers periode udtages prøver fra hver gæringstank, hvor sukkerindholdet og temperaturen måles, og ændringer af de organoleptiske egenskaber overvåges. Anden alkoholiske gæring sker i forstærkede ståltanke med forskellige rumindhold. Vinene dekanteres omhyggeligt. Destillationen finder sted snarest muligt efter, at sedimenterne (bærmen) er fjernet. De destillationsanlæg, der anvendes til fremstilling af vinbrændevinen »Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol«, er kontinuerlige destillationsapparater af typen K5 og typen DK-1, der er udviklet i Bulgarien. De har følgende kendetegn:

Hvert destillationsapparat består af en destillationskolonne (fraktioneringskolonne), deflegmatorer, en kondensator, en køler, en forlagskolbe, en horisontal vinopvarmer og en niveauregulator. Efter at systemet er startet, opvarmes kolonnen, deflegmatorerne og vinopvarmeren gennem indstrømmende damp. Når destilleret vand begynder at strømme fra køleren, ledes vin ind til destillation. Vanddampen, som stiger op nedefra, kommer i en modstrøm i kontakt med vinen og beriges med ethylalkohol og flygtige stoffer. Vand- og alkoholdampene fra den øvre del af destillationskolonnen cirkulerer frem til deflegmatorerne og kondensatoren, hvori alkoholindholdet stiger til 62-65 % vol. Det vindestillat, der opnås efter køling, adskilles gennem bundklokken, hvor alkoholindholdet og temperaturen til stadighed kontrolleres ved hjælp af et alkoholmeter.

De opnåede destillater klassificeres. Herefter lagres de i beholdere af rustfrit stål af passende udformning og kapacitet eller i tanke af jernbeton uden at komme i kontakt med træ De organoleptiske profiler bestemmes af de druer, som de er udvundet af, og af den metode, der er anvendt til fremstillingen. De hvide druesorter giver fine destillater, der er kendetegnet ved en funklende klarhed og en udpræget, kraftig frugtagtig aroma. De blå druesorter forarbejdes til destillater, der er kendetegnet ved en funklende klarhed, en kraftigere smag, en mildhed og en lang eftersmag af drue. Ved fremstilling af ikke-lagret vinbrændevin med betegnelsen »Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol« er blandingen (sammenstikning) af destillater den tekniske fremgangsmåde, der er afgørende for det færdige produkts kvalitet. Erfarne fagfolk anvender velgennemprøvede fremstillingsmetoder og blander destillaterne i passende forhold, idet der tilsættes demineraliseret drikkevand til at justere alkoholindholdet til 40 pct. vol.

De fleste destillater lagres uden at komme i kontakt med egetræ. Farven på den ikke-lagrede spiritus justeres ved tilsætning af karamel.

Det fremstillede produkt har en høj, ensartet kvalitet med organoleptiske egenskaber, der er stabile fra det ene år til det andet og fra den ene høst til den anden, dvs. vinbrændevin med betegnelsen »Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol« er med andre ord kendetegnet ved en strågul farve, en udpræget frugtagtig aroma, en mild og harmonisk smag og en usædvanlig behagelig eftersmag af drue.

De i henseende til kvalitet bedste destillater, som har det nødvendige lagringspotentiale, lagres i mindst seks måneder på egetræsfade med et rumindhold på op til 1 000 liter og 3-4 cm tykke tøndestaver. Fadene fremstilles af ved fra Strandzha-eg, som er et træ, der er typisk for regionen.

Blandingen (sammenstikningen), fortyndingen og tapningen af vinbrændevin med betegnelsen »Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol« er ikke begrænset til det afgrænsede geografiske område, hvori produktet fremstilles.

6. Sammenhæng med det geografiske miljø eller oprindelse

6.1. Nærmere oplysninger om det geografiske område eller oprindelse af relevans for sammenhængen

I begyndelsen af det 20. århundrede udviklede vindyrkningen og fremstillingen af vin og vinbrændevin sig fra at være en traditionelt håndværk til et vigtigt erhverv i den nydannede stat Bulgarien. I 1930'erne blev vinbrændevin med betegnelsen »Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol« produceret på talrige små destillerier i området.

Det skal dog siges, at den industrielle produktion og afsætning af »Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol« for alvor begyndte i 1974 i Yambols vinkældre. De nærliggende kooperativer havde tilstrækkeligt med vinstokke til at levere de råvarer, der var brug for til ikke alene produktionen af vin, men også til produktionen af vinbrændevinen »Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol«

Efter de ændringer, som førte til oprettelsen af et demokratisk system i Bulgarien (i 1989), fulgte en fuldstændig tilbagelevering af landbrugsjord. Det geografiske område, hvor vinbrændevinen »Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol« produceres, har jordbundsforhold og klimatiske betingelser, som er gunstige for vindyrkning. Gamle vindyrkningsarealer blev genetableret, og nye arealer blev tilplantet med vin. Sortsmangfoldigheden på vinmarkerne blev højnet. Der blev plantet sorter, som hidtil ikke havde været anvendt i området omkring Yambol, f.eks. Prosecco, Viognier, Syrah og Cabernet franc. Forskellige sorter har forskellige egenskaber. Gennem en passende bearbejdning udvindes hvid- og rødvine, der er bestemt til destillation, som hver især har et forskelligt potentiale og bidrager til de pågældende druesorters særlige kendetegn i henseende til aroma og smag. Den menneskelige faktor spiller en vigtig rolle i anvendelsen af den etablerede teknologi, der anvendes til fremstillingen af denne spiritus. Erfarne fagfolk destillerer spiritussen ved af hjælp af destillationskolonner af typen K5 og typen DK-1, indtil der er opnået et alkoholindhold på 62-65 pct. vol. Denne destillationsmetode maksimerer mængden af flygtige stoffer fra vinene, der opfanges og fastholdes i destillaterne, og som ligger til grund for den frugtagtige aroma og deres smagskomponenter. Blandingen (sammenstikningen) af egnede destillater i de rette blandingsforhold giver et færdigt produkt af en konstant, høj og ensartet kvalitet med stabile organoleptiske egenskaber.

Vinbrændevinen Ямболска гроздова ракия/Гроздова ракия от »Ямбол/Yambolska grozdova rakya/Grozdova rakya ot Yambol« er genstand for reklamekampagner, præsentationer og prøvesmagninger arrangeret af store detailhandelskæder. Den er blevet fremvist på internationale messer, udstillinger og konkurrencer og har vundet talrige priser og udmærkelser. I årenes løb er »Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol« blevet tildelt talrige priser, først og fremmest guldmedaljer og udmærkelsescertifikater, på den internationale udstilling Vinaria, som finder sted i Plovdiv.

6.2. Særlige kendetegn ved spiritussen, der kan knyttes til det geografiske område

De vingårde, som leverer de råvarer, der anvendes til at producere vinbrændevin med betegnelsen »Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol«, er beliggende i den sydøstlige del af den sydlige (Det Thrakiske Lavland/Trakiyska Nizina) vinregion (kommunerne Bolyarovo, Elhovo, Straldzha, Tundzha, Yambol og Topolovgrad) og den vestlige del af den østlige (Sortehavet/Chernomorski) vinregion (kommunerne Aytos, Kameno og Sredets). Det geografiske område omfatter delregionen Tundzha-Straldzha og rækker så langt som til de nordlige udløbere af Strandzha- og Sakar-bjergmassiverne.

Det geografiske område, hvor »Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol« produceres, er på grund af jordbundsforholdene og de klimatiske betingelser velegnet til vindyrkning. Landskabsprofilen omfatter sletter og bakkedrag med en middelhøjde på 190 meter. På grund af den geografiske beliggenhed møder forskellige klimatiske påvirkninger hinanden med det kontinentale overgangsklima som det fremherskende, der er typisk for Øvre Thrakiske Lavland. Indvirkningen fra Sortehavet og Middelhavet er mindre udtalt. Ifølge temperaturoptegnelserne er det et af de varmeste områder i Bulgarien. I januar, som er den koldeste måned, er gennemsnitstemperaturen mellem 0 °С og 1,5 °С. Gennemsnitstemperaturen er i januar 0,2 °С i Yambol og 1,2 °С i Elhovo, hvilke tydeliggør forskellen mellem klimazonerne med henholdsvis kontinentalt og mediterrant overgangsklima i den koldeste måned. Hele området ligger syd for isotermen 0 °С, hvilket sikrer en lang, frostfri periode og normale vækstbetingelser for planter. Området har 180-210 frostfrie dage pr. år. I gennemsnit ligger temperaturen over 10 °С fra omkring 10. april, hvilket er fremmende for afgrødernes vækst. Området har i gennemsnit 2 200-2 250 solskinstimer, og varmesummen i vækstsæsonen er cirka 3 500-3 800 °С. Somrene er relativt hede og er kendetegnet ved de træk, der er typiske for kontinentalklima. Gennemsnitstemperaturen i juli er 23 °С. Den absolutte højeste temperatur er 44,4 °С, og den gennemsnitlige maksimumtemperatur er 38-40 °С.

Efteråret er langt og ofte varmt med gennemsnitstemperaturer på over 10 °С indtil perioden 25. oktober til 4. november. Den første frost om efteråret forekommer mellem den 23. og den 29. oktober, den hidtil tidligste dato var den 30. september. Disse dyrknings- og klimaforhold er gunstige for dyrkning af permanente afgrøder, i særdeleshed vin. Den relative fugtighed svinger i årets løb. Den er lavest (60-64 %) i juli og august og højest (80-92 %) i december, januar og februar. Nedbøren er ujævnt fordelt over hele året. Den gennemsnitlige årlige nedbørsmængde svinger fra 530 mm til 700 mm.

Med hensyn til jordtype er der tale om moderat til svagt udvasket chernozem-vertisol. Langs floden Tundzha og dens bifloder er der alluvial engjord, sydøst og nordvest for Elhovo forekommer overvejende udvasket vertisol (de tungeste lerede og kolloidholdige jorde i Bulgarien med en betragtelig horisont af sort humus ved fugtighed) sammen med udvasket brun (kanelfarvede) skovjorde, der som regel er mindre humusrige, og mod syd er der brune (kanelfarvede) skovjorde med ranker og lithosol, udvaskede brune (kanelfarvede) skovjorde og mineralfattig pseudopodsol.

Kombinationen af relief, jordbund og klima skaber forudsætningerne for produktion af druer af høj kvalitet. Den menneskelige faktor spiller en central rolle. Erfarne fagfolk forarbejder druerne til vin af høj kvalitet. Denne proces kombinerer århundredgamle traditioner med særlig avanceret teknologi. Vinene destilleres ved hjælp af særlige destillationskolonner af typen K5 og type DK-1, der er udviklet af bulgarske konstruktører. Et særkende ved vinbrændevin med betegnelsen »Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol« er, at destillationen gentages, indtil der er opnået et vindestillat med et alkoholindhold på op til 62-65 pct. vol. Mange års erfaring har vist, at det er det alkoholindhold, hvor destillatet bedst opfanger vinenes aromatiske stoffer og opnår en fyldig og afbalanceret smag.

Destillater fra hvide og blå druesorter, som er modnet i spiritussens ovennævnte geografiske område, har gensidigt afbalancerende organoleptiske egenskaber. Destillater fremstillet af hvide druesorter har en udpræget frugtagtig aroma, og destillater af blå druesorter har en karakteristisk smag af drue. Blandingen (sammenstikning) af destillaterne giver et produkt af en høj kvalitet med stabile organoleptiske egenskaber: en lysegul farve, en fremtrædende frugtagtig aroma og en afbalanceret, mild smag med en udpræget eftersmag af drue.

De destillater, som udviser de fineste kvaliteter og det bedste lagringspotentiale, lagres i mindst seks måneder på egetræsfade, der er fremstillet af træ fra Strandzha-eg (Quercus hartwissiana Stev.). Strandzha-egen (Quercus hartwissiana Stev.) er et løvfældende træ, som kan blive op til 25 meter høj. Det er en reliktplante, der har overlevet siden perioden før den sidste istid for 1,5 mio. år siden. I Europa er dens udbredelsesområde begrænset til Strandzha-bjergmassivet. Den vokser i grupper eller findes som enkeltstående træer på nordvendte skråninger og i lavereliggende og fugtige områder, ofte langs floder og vandløb. Arten er beskyttet og opført i den bulgarske lov om biodiversitet. Generationer af tøndebindere har bevaret traditionerne for bearbejdning af dette unikke materiale. Dette træ siges at have »rødder, som vokser gennem sten«, og det har en porøs struktur med ekstremt små porer. Længerevarende kontakt med destillaterne resulterer udover fordampningen af alkohol også i, at værdifulde komponenter udtrækkes fra træet.

Begrænsede mængder af spiritussen bringes på markedet, efter at den har været i kontakt med eg i mindst seks måneder. Den modnede »Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol« har følgende særlige egenskaber: en kraftig gul farve, en fremtrædende frugtagtig aroma med tydelige noter af eg og et anstrøg af vanilje i eftersmagen, en harmonisk, meget mild og sød smag, og en vedvarende og mild eftersmag.

7. EU- eller nationale/regionale bestemmelser

I de nationale bestemmelser angives ingen yderligere særlige bestemmelser for vinbrændevinen »Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol«. Produktionen og afsætningen af vinbrændevinen »Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol« er underlagt de almindelige krav for vinbrændevinskategorien som fastsat i loven om vin og spiritus (ZVSN), der blev offentliggjort i den bulgarske stats lovtidende nr. 45/2012 og har været gældende siden den 16. september 2012.

En vinbrændevin med den geografiske betegnelse »Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol« blev godkendt ved bekendtgørelse nr. T-RD-27-20 af ministeren for økonomi og energi af 27. november 2013, og er blevet offentliggjort på webstedet for Ministeriet for Økonomi: http://www.mi.government.bg/bg/library/zapowed-za-utvarjdavane-na-vinena-destilatna-spirtna-napitka-grozdova-rakiya-s-geografsko-ukazanie-ya-65-c28-m361-1.htm.

Vinbrændevin med den geografiske betegnelse »Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol« er genstand for en organoleptisk vurdering, som foretages af den regionale vinsmagningskomité, som hører under det sydøst-thrakiske regionale kammer for vinplanter og vin (Yugoiztochna Trakiyska), hvis hjemsted og hovedkontor ligger i Sliven.

8. Ansøger

— Medlemsstat, tredjeland eller juridisk/fysisk person Република България, Министерство на икономиката/Bulgarien, Økonomiministeriet.

— Fuldstændig adresse (gadenavn og -nummer, postnummer og by, land) София 1052, ул. »Славянска« № 8, Република България/ul. Slavyanska 8, 1052 Sofia, Bulgarien

— Retlig status (hvis der er tale om juridiske personer)

9. Supplement til den geografiske betegnelse

10. Særlige mærkningsregler

Udover de horisontale bestemmelser er der ingen særlige obligatoriske mærkningsregler for vinbrændevinen »Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol«.